Kúzlo dobrého jedla

Bol to krásny deň. Hoci nebol slnečný, bolo trocha zamračené, ale nemuseli sme sa učiť v škole. Išli sme na prechádzku do okolitej prírody. Keď sme vyšli za dedinu, v diaľke bolo počuť zvuk zvoncov. 
„Chalani, tu sú niekde ovce!“ zvolal Mišo. 
„Už ich vidím, tam v diaľke,“ povedala Peťa a ukázala prstom smerom na lúku, ktorá bola pred nami.
„Tak tam ideme,“ povedala pani učiteľka. 
Zdalo sa nám, že je to ďaleko a niektorí z nás začínali byť už aj hladní. Pani učiteľka nás ubezpečila, že nás čaká za kopcom odmena. A mala pravdu. Po hodine sme prišli k malej kolibe. V kolibe vládol čulý ruch 
„Už ste tu?“ spýtal sa bača.
„Tu a poriadne hladní,“ povedal Peťo. 
Bača nás ponúkol čerstvým ovčím syrom. Veľmi nám chutil. Niektorí si vypýtali aj druhú porciu.
„Pán bača, odkiaľ máte taký dobrý syr?“ spýtala sa Miška.
„Odtiaľto z prírody,“ povedal bača a začal pútavo rozprávať, ako sa vyrába syr.
„Každé ráno, keď vy ešte spíte, my už dojíme ovečky. Potom mlieko nalejeme do týchto veľkých nádob a primiešame do nich syridlo. Potom mlieko so syridlom premiešame, zabalíme ho do plachiet a zavesíme.“
„Veď som sa aj chcel spýtať, čo to tu visí,“ zašomral Martin.
Potom bača pokračoval a vysvetlil nám, že syr musí ešte niekoľko dní zrieť, aby bol taký chutný ako ten, ktorý sme jedli.
  „Tak teraz už viete, že kúzlo dobrého jedla spočíva v daroch prírody a v usilovnej práci človeka,“ povedala pani učiteľka. 
Na záver nám pán bača ukázal celú kolibu. Niektorí si ešte zahryzli do čerstvého ovčieho syra. Posilnení sme sa vybrali na cestu späť cez lúku, na ktorej sa pasú ovečky, do školy. 


Meno a priezvisko žiaka: Samuel Rusňák
Ročník:  6. ročník
[bookmark: _GoBack]Adresa školy: ZŠ, Školská 4, Selce 97611 
